Wolwe wen Rugby Europa-trofee met SA hulp | Maroela Media
Portugal het Saterdag die reeks om die Rugby Europa-trofee (RET) met Suid-Afrikaanse hulp onoorwonne afgesluit.
Die Wolwe het die kragmeting teen Pole in Lódz met 27-25 gewen.
Dit was egter allermins maklik. Die tuisspan was rustyd met 13-10 voor, en het sy voorsprong binne sewe minute ná blaastyd tot 25-10 opgeskuif. Die wendrie is eers in die 80ste minuut gedruk.
José Rodrigues (binnesenter), wat vir die Shaks-vyftiental in die opstelronde van die Curriebeker gespeel het, het 'n doelskop en 'n strafdoel vir die wenspan behaal.
♦ Ciprus, wie se afrigter, Andrew Binikos, Curriebekerrugby vir die Sharks gespeel het, het sy posisie in Afdeling 2 Suid van die Europese Kampioenskap verstewig deur die besoekende Slowenië in Páfos met 17-5 te klop (rustyd 5-0).
Met slegs 'n wedstryd teen die naasagteros Serwië oor, is die Moeflons nog nie in die reeks geklop nie.
♦ In dieselfde afdeling het die tweede geplaaste Oostenryk vir Slowakye in Wene met 59-0 afgeransel (rustyd 26-0).
Max Navas Penaherrera (skrumskakel) het 21 van die wenspan se punte met vyf strafdoele en drie doelskoppe aangeteken.
♦ Malta het Andorra in Kordin, Malta, flenters gehardloop om Afdeling 1 Suid in sy guns te beklink.
Die eilanders het 15 drieë gedruk en met 89-3 gewen (rustyd 26-3).
James O'Brien (heelagter) het 24 punte met twee drieë en sewe doelskoppe behaal, en James Kirk (regtervleuel) en die nuweling Brendan Dalton (plaasvervanger-linkervleuel) het elk drie keer agter die doellyn gekuier.
'n Uitspeelwedstryd teen die wenner van Afdeling 1 Noord, wat nog bepaal moet word, wag nou op die Maltese.